KOMUNIKACIJA KOMISIJE VIJEĆU

o započinjanju konzultacija s Burundijem na temelju članka 96. Sporazuma o partnerstvu iz Cotonoua

Prijedlog je Komisije da bi EU trebao započeti konzultacije s Burundijem kako je propisano člankom 96. Sporazuma o partnerstvu između država AKP-a i EU-a, potpisanog u Cotonouu 23. lipnja 2000. (Sporazum iz Cotonoua), čija je Burundi ugovorna stranka. Ovaj je prijedlog nastao nakon razdoblja pojačan političkog dijaloga koji se nadovezuje na politički dijalog koji je već vođen na temelju članka 8. Sporazuma iz Cotonoua. Pojačan politički dijalog, koji se odvijao između listopada 2014. i svibnja 2015., bio je usredotočen na političko ozračje u Burundiju, a posebno na eskalaciju situacije uoči parlamentarnih i predsjedničkih izbora u ljeto 2015. Među obuhvaćenim se pitanjima nalaze: kršenja ljudskih prava, nepostojanje neovisnog pravosudnog sustava, političko nasilje koje provodi Imbonerakure, mladež stranke na vlasti (Nacionalno vijeće za obranu demokracije – Snage za obranu demokracije (CNDD-FDD)), ograničenja građanskih sloboda i slobode izražavanja i okupljanja te prijetnje disidentima, među kojima su i oni unutar stranke na vlasti.

Usprkos redovitosti i konkretnoj prirodi pojačanih rasprava iz članka 8. u reakcijama Burundija tijekom pregovora vidjelo se sustavno umanjivanje utvrđenih izazova i s njima povezanih političkih rizika. Mogućnost političke krize ostaje velika prijetnja.

Političko se nasilje pojačalo nakon objave od 25. travnja 2015. da će predsjednik Pierre Nkurunziza pokušati osvojiti treći mandat. Kriza je do danas uzrokovala preko 120 smrtnih slučajeva i tisuće ozljeđenih te je prisilila preko 190 000 ljudi da se pokušaju skloniti u Tanzaniji, Ugandi, Ruandi i Demokratskoj Republici Kongu, čime se povećao rizik od širenja nasilja u okolnu regiju. Prosvjedi oporbe grubo su ugušeni, brojni su mediji zatvoreni te se općenito povećalo nasilje u ostvarivanju političkih ciljeva i to na svim političkim razinama. To pribjegavanje nasilju obuhvaća neuspjeli državni udar te neprestane napade oružanih skupina različitih uvjerenja, od kojih su najnedavniji ubojstvo generala Adolphea Nshimirimane, pokušaj ubojstva Pierrea Clavera Mbonimpe, istaknutog branitelja ljudskih prava, i ubojstvo pukovnika Jeana Bikomagua, bivšeg glavnog zapovjednika, 15. kolovoza 2015.

Aktualna je kriza dokaz eskalacije nasilja i nepopustljivosti političkih stajališta u državi koja je otprije krhka i podijeljena i koja sustavno ne uspijeva osigurati poštovanje vladavine prava i primjenu demokratskih načela.

Negativni razvoji događaja u Burundiju postali su jasni uoči parlamentarnih i predsjedničkih izbora u lipnju i srpnju. Vlasti nisu uspjele ispuniti obećanje da provedu program rada za izbore dogovoren 2013., a izborna komisija (CENI) nije se pokazala neovisnom o vladi. Ako se promatra širi okvir, političko ozračje, posebno u pogledu temeljnih sloboda, nije omogućilo otvoren i konkurentan izborni kontekst. Usprkos tome što je bilo očito da nisu postojali pravi uvjeti, jednoglasno je odlučeno da se izbori održe. Zbog te je odluke došlo do gubitka povjerenja u izborno okruženje među partnerima Burundija te do toga da su opozicijske stranke masovno bojkotirale izbore. Zbog toga je Visoka predstavnica Unije za vanjske poslove i sigurnosnu politiku / potpredsjednica Europske komisije, nakon konzultacija s glavnim promatračem EU-a i zastupnikom u Europskom parlamentu Davidom Martinom, 28. svibnja 2015. odlučila obustaviti misiju Europske unije za promatranje izbora u Burundiju. Promatračka misija potom je potpuno povučena 29. lipnja 2015. Ta se odluka temeljila na tome da je izborni proces neprestano ozbiljno potkopavan ograničenjima postavljenima neovisnim medijima, pretjeranom upotrebom sile protiv prosvjednika, prijetnjama opozicijskim strankama i civilnom društvu te nedostatkom povjerenja u izborna tijela.

Nakon pogoršanja političke situacije i Istočnoafrička zajednica (CAE) i Afrička unija poduzele su inicijative prvenstveno kako bi olakšale dijalog među Burunđanima koji bi mogao dovesti do političkog konsenzusa o tome što dalje te potom kako bi dale preporuke čijom bi se provedbom mogli održati vjerodostojni i uključivi izbori. Nažalost, burunđanske vlasti nisu provele odluke i preporuke Istočnoafričke zajednice (CAE) i Afričke unije.

Afrička unija (AU) donijela je 28. lipnja iznimnu odluku o tome da neće promatrati izbore (ta je odluka u skladu s priopćenjem Političkog i sigurnosnog odbora Afričke Unije od 13. lipnja 2015.) uz napomenu da nisu uspostavljeni uvjeti nužni za organiziranje slobodnih, poštenih, transparentnih i vjerodostojnih izbora, u skladu s relevantnim odredbama Afričke povelje o demokraciji, izborima i upravljanju.

Promatračka misija CAE-a promatrala je predsjedničke izbore i u svojoj preliminarnoj izjavi od 23. srpnja izjavila da „izborni proces nije zadovoljio načela i standarde za održavanje slobodnih, poštenih, mirnih, transparentnih i vjerodostojnih izbora, kako je propisano u različitim međunarodnim i kontinentalnim načelima, kao i u načelima CAE-a za promatranje i evaluaciju izbora”.

Promatračka misija Ujedinjenih naroda za promatranje izbora u Burundiju (MENUB) također je promatrala izborni proces od siječnja 2015., u skladu s Rezolucijom Vijeća sigurnosti 2137 iz 2014., te je došla do sličnih zaključaka: u svojoj je preliminarnoj izjavi od 21. srpnja MENUB izjavio da su „slobode izražavanja, okupljanja i udruživanja, osnovni uvjeti za djelotvorno ostvarivanje prava glasa, i dalje ozbiljno narušene […] sloboda medija i dalje je vrlo ograničena […] cijelo okruženje nije povoljno utjecalo na ostvarivanje inkluzivnog, slobodnog i vjerodostojnog izbornog procesa”.

Visoka predstavnica i potpredsjednica Unije dala je 23. srpnja 2015. izjavu u ime Europske unije u kojoj je rekla da će EU pokrenuti pripremne postupke za pokretanje konzultacija iz članka 96. u svrhu osiguravanja da burunđanske vlasti poduzmu korake potrebne za rješavanje krize. EU je već unaprijed upozorio na taj korak u zaključcima Vijeća za vanjske poslove EU-a od 22. lipnja u kojima je rečeno da „EU podsjeća na obveze na temelju Sporazuma iz Cotonoua u pogledu poštovanja ljudskih prava, demokratskih vrijednosti i vladavine prava te na mogućnosti pokretanja postupaka konzultacija iz Sporazuma, među ostalima iz članka 96. Ovisno o reakciji burunđanske vlade na odluke Vijeća za mir i sigurnost AU-a i na buduća zbivanja, EU je spreman pokrenuti te postupke, uključujući one u području suradnje, kako bi osigurao da Burundi poštuje te obveze.”

Člankom 9. Sporazuma iz Cotonoua propisani su ključni elementi na kojima je utemeljeno partnerstvo, među kojima se nalazi poštovanje demokratskih načela i vladavine prava. Ti su isti elementi temelj unutarnjih i međunarodnih politika. Na temelju te odredbe Europska komisija smatra da je neophodan dijalog s novim vlastima Burundija. Zbog aktualne situacije stvorile su se osnove za započinjanje konzultacija u skladu s člancima 9. i 96. Sporazuma iz Cotonoua koja će se usredotočiti na:

1.demokratska načela (političko okruženje i postupak za održavanje izbora, pravosudni sustav, rješavanje specifičnih problema povezanih s vladavinom prava, među kojima su zastrašivanje i uznemiravanje, proizvoljna uhićenja i zatvaranja). Taj bi aspekt obuhvaćao naknadne radnje, kojima bi se podržalo odluke i pomoć AU-a i CAE-a, u obliku okvira za konsenzus o demokratskoj budućnosti zemlje, pri čemu bi se imale na umu već započete aktivnosti kao što je razmještaj promatrača Afričke unije za ljudska prava i vojnih promatrača Afričke unije uz potporu iz fondova EU-a;

2.ljudska prava (na primjer, temeljne slobode, izbjegavanje upotrebe pretjerane sile protiv prosvjednika i prestanak mučenja).

Opći je cilj dijaloga o tim točkama poticanje Burundija da se na temelju načela iz sporazuma iz Aruše obveže na poduzimanje mjera u zadanom vremenskom okviru u ključnim područjima demokracije, ljudskih prava i vladavine prava.

Tim bi se dijalogom burunđanskim vlastima pružila prilika da iskažu svoje mišljenje o točkama koje je EU iznio. Komisija bi tad mogla odlučiti može li na toj osnovi podržavati napore te zemlje u poboljšavanju usklađenosti s člankom 9. Sporazuma o partnerstvu iz Cotonoua.

Komisija stoga predlaže da Vijeće pozove Burundi na konzultacije na temelju članaka 9. i 96. Sporazuma iz Cotonoua. Nacrt dopisa s tim sadržajem priložen je ovom prijedlogu.

Komisija predlaže da se za vrijeme konzultacija nastave trenutačne aktivnosti suradnje koje se financiraju iz Europskog fonda za razvoj ili drugih instrumenata iz općeg proračuna EU-a, uz uvjet da se poštuju posebni uvjeti utvrđeni u sporazumima o financiranju.